****

 REPUBLIKA HRVATSKA

SISAČKO-MOSLAVAČKA ŽUPANIJA

Na temelju točke V Odluke o načinu ostvarivanja pomoći za sufinanciranje javnog riječnog prometa u Sisačko-moslavačkoj županiji u 2017. godini, Sisačko-moslavačka županija raspisuje

**JAVNI POZIV**

**jedinicama lokalne samouprave u Sisačko-moslavačkoj županiji za podnošenje zahtjeva za sufinanciranje javnog riječnog prometa u 2017. godini**

**I CILJ AKTIVNOSTI**

Cilj aktivnosti je osiguravanje opstojnosti prometne povezanosti obala unutarnjih vodnih putova u naseljenim područjima Sisačko-moslavačke županije gdje nije izgrađena prometna infrastruktura (mostovi), uz podizanje razine sigurnosti riječnog prometa.

**II KORISNICI**

Korisnici sredstava pomoći su jedinice lokale samouprave na području Sisačko-moslavačke županije – u daljnjem tekstu korisnici - koji ispunjavaju uvjete navedene u ovom Javnom pozivu.

**III NAMJENA SREDSTAVA**

Sredstva se mogu koristiti za sufinanciranje troškova ulaganja za tekuće održavanje i druge tekuće troškove u svrhu obavljanja redovnog prijevoza putnika i roba na unutarnjim vodnim putovima u Sisačko-moslavačkoj županiji.

**IV VISINA POMOĆI**

Pravo na pomoć korisnici imaju u ukupnom iznosu od 200.000,00 kuna prema osiguranim sredstvima u Proračunu Sisačko-moslavačke županije, koja se dijele ovisno o broju primatelja pomoći. Iznos dodijeljene pomoći ovisi o zahtjevu korisnika i uvjetima koje korisnik ispunjava,

**V UVJETI ZA OSTVARIVANJE PRAVA NA POMOĆ**

Tražitelj pomoći ima pravo na pomoć pod uvjetima da:

- dostavi dokumentaciju iz koje je vidljiva potreba za osiguranjem opstojnosti prometne povezanosti ili statističke podatke dosadašnjeg prometovanja

- dostavi dokaz o otvorenom skelskom prijelazu na kojemu prometuje plovilo za kojeg traži pomoć

- ima namjeru koristiti pomoć za osposobljavanje, održavanje i/ili modernizaciju plovila, odnosno omogućavanje redovitog prijevoza ili povećanje razine sigurnosti plovidbe za plovilo/plovila za koje traži pomoć (uređenje skelskog prilaza, materijalni troškovi, plaće i sl.)

- dostavljenim zahtjevom i dokumentacijom dokaže namjeru osposobljavanja ili povećanja broja plovila u svom vlasništvu, namijenjenih za prijevoz putnika i roba sa svrhom poticanja prometne povezanosti

- prilikom korištenja pomoći za osposobljavanje, održavanje i modernizaciju plovila primjenjuje pravila struke koja se odnose na tehničku ispravnost plovila odnosno sigurnost plovidbe

- dostavi dokaz o planu ulaganja u plovilo/plovila iz vlastitog proračuna u tekućoj godini u kojoj se pomoć traži i dokaz o osiguranim odnosno planiranim financijskim sredstvima za ostatak sufinanciranja

- ne obavlja djelatnost iznajmljivanja plovila za koje namjerava dobiti pomoć (izjava korisnika)

- plovilo/plovila za koja se traži financijska pomoć moraju biti isključivo u vlasništvu jedinice lokalne samouprave

**VI DOKUMENTACIJA UZ ZAHTJEV – TRAŽENI DOKAZI**

Uz popunjeni obrazac Zahtjeva za pomoć i priloženu dokumentaciju kojom se dokazuju uvjeti za ostvarivanje tekuće pomoći iz točke V ovog Javnog poziva, mora biti priloženo slijedeće:

1. Dokaz o vlasništvu plovila
2. Dokazi o ulaganju u tekuće troškove održavanja i rada plovila, npr. preslike provedenih faza postupaka javne nabave i/ili faze postupaka javne nabave u tijeku, preslike objave javnog natječaja, ponuda, predračuna, faktura, situacija, ugovora, sporazuma, izračun troškova održavanja, rada posade plovila i dr.

Kod izrade troškova održavanja i rada plovila potrebno je taksativno navesti sve troškove s iznosima u HRK (npr. plaće, ostali troškovi posade, potrošnja goriva, servisa, tehnički pregledi, osiguranje i dr.) i priložiti izvode ili dokaze o tome, Dokazi za izračun mogu biti temeljeni na dokumentaciji proteklih godina (izvodi isplata, ugovori, računi i sl.)

1. Dokaz o ostalim troškovima (ako postoje) – navesti koji su to ostali troškovi s priloženom dokumentacijom (npr. održavanje sklelskih prilaza i sl.)

**Plovilo mora biti u vlasništvu tražitelja pomoći.**

**Svi dokazi moraju glasiti na tražitelja pomoći.**

**VII POSTUPAK OSTVARIVANJA PRAVA NA POMOĆ**

1. Davatelj pomoći – Sisačko-moslavačka županija (u daljnjem tekstu Županija) putem službenog Internet portala upućuje javni poziv za dodjelu pomoći
2. Ispunjeni i ovjereni Obrazac zahtjeva SMŽ/2017. uz obrazloženje i tražene dokaze tražitelj pomoći dostavlja Županiji
3. Rok za podnošenje zahtjeva traje osam dana od dana objave na službenim Internet stranicama Sisačko-moslavačke županije.

Kompletnu dokumentaciju uz zahtjev potrebno je poštom ili osobno dostaviti na adresu:

**Sisačko-moslavačka županija**

**Upravni odjel za gospodarstvo, regionalni razvoj i fondove Europske unije**

**S. i A. Radića 36**

**44000 Sisak**

**Uz napomenu:**

**za „POMOĆI JLS – RAZVOJ JAVNOG RIJEČNOG PROMETA“**

Povjerenstvo za provedbu ovog Javnog poziva imenovano od strane župana Sisačko-moslavačke županije razmatra samo zahtjeve sa urednom, potpunom i pravovremeno dostavljenom dokumentacijom i predlaže županu listu odabranih korisnika s iznosima financijske pomoći

Sve administrativne poslove za potrebe provedbe ovog Javnog poziva obavlja Upravni odjel za gospodarstvo, regionalni razvoj i fondove Europske unije

**VIII DONOŠENJE ODLUKE I SKLAPANJE UGOVORA**

Na prijedlog Povjerenstva župan Sisačko-moslavačke županije donosi Odluku o odobravanju financijske pomoći s listom odabranih korisnika i iznosima odobrenih financijskih pomoći koja će biti dostavljena svim podnositeljima zahtjeva.

Temeljem spomenute Odluke župana, Sisačko-moslavačka županija će s korisnicima pomoći sklopiti Ugovori o dodijeljenoj financijskoj pomoći.

**IX OBVEZE KORISNIKA**

Županija će kontrolirati namjensko korištenje doznačenih sredstava i pratiti rezultate ostvarene provedbom ove Aktivnosti.

Korisnici financijske pomoći su dužni:

- dobivena sredstva iskoristiti namjenski sukladno ovoj Odluci

- dostaviti pisano izvješće s opisom namjene za koju su sredstva iz ove Odluke utrošena

- dostaviti financijsko izvješće o utrošku ovih sredstava u odnosu na ostale iznose financiranja korištenih za ovu namjenu

U spomenutom pisanom izvješću korisnik pomoći je dužan dostaviti i podatke o učincima korištenja ove pomoći u odnosu na prethodno razdoblje (broj putnika, broj prevezenih prijevoznih sredstava i dr.).

Navedeno narativno i financijsko izvješće korisnik pomoći dužan je dostaviti Sisačko-moslavačkoj županiji do 31. siječnja 2018. godine.

**X ZAVRŠNE ODREDBE**

Potencijalni korisnik sredstava podnošenjem zahtjeva prihvaća sve odredbe i uvjete ovog Javnog poziva.

Za sve dodatne informacije možete se obratiti Upravnom odjelu za gospodarstvo, regionalni razvoj i fondove Europske unije na telefon 044/523-583, adresu E-pošte davor.matic@smz.hr

Obrazac zahtjeva se može preuzeti na portalu Sisačko-moslavačke županije [www.smz.hr](http://www.smz.hr)

KLASA: 400-01/17-01/03

URBROJ: 2176/01-02-17-01

Sisak, 15. rujna 2017.

 ŽUPAN

 Ivo Žinić, dipl.ing.arh.v.r.